**Jovan** (svjetovno *Neven* *Ćulibrk*; Zenica, SFRJ, 16. april 1965) je slavonski episkop Srpske Pravoslavne Crkve.

Životopis
---------

Rođen je 1965. godine u Zenici. Studirao je književnost u Banjoj Luci, a 1991. godine na Filozofskom fakultetu u Zagrebu je diplomirao južnoslovenske jezike i književnost. Teologiju je učio u Beogradu, diplomirao je na Duhovnoj akademiji u Srbinju. Zamonašio se 1993. godine u Cetinjskom manastiru, od kada predaje slavenski i srpski jezik i književnost u Bogosloviji Svetog Petra Cetinjskog.

Raniji protosinđel Jovan je i urednik u časopisu *„Svetigora"* i Radiju Svetigore, a angažuje se i kao urednik za liturgičku književnost u projektu srpske kulture na internet-portalu *„Rastko"*. Za rad *„Crno sunce i oko njega krug"* dobio je 1991. nagradu Matice srpske, a 2004. u Jerusalimu je dobio nagradu *„Golda Meir"*.

Tokom osamdesetih godina prošlog vijeka pratio je alternativne umjetničke pokrete na liniji Skoplje—Niš—Zagreb—Ljubljana i svakako je jedan od najzanimljivijih tumača srpske nacionalne i globalne pop kulture. Zanimljivo je da je protosinđel Jovan osmislio i vodio muzički projekat, čiji je epilog svojevrsna zbirka pjesama na stihove vladike Nikolaja u rok aranžmanu — *„Pesme iznad Istoka i Zapada"*.

U Pećkoj patrijaršiji boravio je od juna 1999, poslije izlaska Vojske Jugoslavije sa Kosova i Metohije, i starao se o prestonici Srpske Crkve, ostacima naroda i metohijskim svetinjama.

Episkop lipljanski Jovan, bivši protosinđel, a sada patrijarhov vikar, često boravi u Jerusalimu gdje predstavlja Odbor za Jasenovac. Tamo je takođe magistrirao na istoriografiji holokausta u Jugoslaviji, a trenutno radi na doktoratu vezanom za manje poznate aspekte antifašističke borbe u Jugoslaviji.

Jovan (Ćulibrk) izuzetno je zanimljiva, obrazovana ličnost. Poznat je i kao padobranac u mantiji. Podoficir je i rezervista čuvene 63. padobranske brigade iz Niša, a do sada je uknjižio 140 skokova.

Episkop
-------

Za episkopa lipljanskog, patrijarhovog vikara, imenovan je na redovnom majskom zasjedanju Svetog arhijerejskog sabora koje je trajalo od 16. do 27. maja 2011. godine. On predstavlja i zastupa patrijarha srpskog u Pećkoj patrijaršiji i pred međunarodnom zajednicom na Kosovu i Metohiji. Od 4. oktobra 2011. episkop lipljanski se nalazi na čelu Kancelarije Odbora za Kosovo i Metohiju Svetog arhijerejskog sabora u Pećkoj patrijaršiji, a ujedno je i sekretar Odbora.

On je i dalje koordinator Odbora Srpske pravoslavne crkve za Jasenovac i predstavnik u Jerusalimu. Sveti arhijerejski Sinod Srpske pravoslavne Crkve izabrao ga je 2014. za episkopa pakračko-slavonskog a ustoličio ga je patrijarh srpski Irinej 14. septembra 2014. u Pakracu.

Vidi još
--------

* Episkop lipljanski

Izvori
------

* Protosinđel Jovan: Padobranac u mantiji[*mrtav link*]
* Protosinđel Jovan Ćulibrk: Nema većeg blaga ni sreće od svoga bližnjega
* RTRS: Konferencija o ustaškim logorima Jadovno i Gospić
* Udruženje "Jadovno 1941." - Prva međunarodna konferencija o kompleksu ustaških logora Jadovno – Gospić 1941. Banja Luka, 24–25. juni 2011.
* Osnovana Kancelarija Odbora za Kosovo i Metohiju u Pećkoj Patrijaršiji Arhivirano 2011-10-07 na Wayback Machine-u

Spoljašnje veze
---------------

* Biografija Jovana Ćulibrka („SPC", 31. avgust 2011) Arhivirano 2013-12-03 na Wayback Machine-u
* Protosinđel Jovan Ćulibrk: Obraćanje na konferenciji za novinare povodom osnivanja Udruženja građana "Jadovno 1941."- Banja Luka, 12. januar 2010.
* Radio-televizija Republike Srpske: Intervju: Jovan Ćulibrk, 16. 12. 2011.[*mrtav link*]
* Pećka patrijaršija: Imamo dokaze o golgoti („Večernje novosti", 24. jun 2012)